ນາຍ​ພົນ​ສູ​ງສຸດຂອງອີ​ຈິບ ພະຍາຍາມ​ແກ້​ໄຂ ​ບັນຫາທາງ​ເມືອງ​ (ສະໄລດ໌)
ນາຍ​ພົນ Abdel Fattah al-Sissi ​ຮຽກກອງ​ປະຊຸມ​ ທ່າມ​ກາງ​ ການ​ແບ່ງ​ແຍກກັນ​ຢ່າງ​ໜັກ​ ຍ້ອນການ​ລົງ​ປະຊາ​ມະຕິ ກ່ຽວ​ກັບຮ່າງ​ລັດ​ທະ​ທໍາ​ມະນູນ ສະບັບ​ໃໝ່.
ນາຍພົນສູງສຸດຂອງອີຈິບກໍາລັງພະຍາຍາມ ຊ່ວຍແກ້ໄຂບັນ ຫາວິກິດການທາງເມືອງຂອງປະເທດ ໂດຍການເປັນເຈົ້າພາບ ການເຈລະຈາເພື່ອຄວາມເປັນເອກະພາບລະຫວ່າງປະທານາ ທິບໍດີ Mohammed Morsi ທີ່ສະໜັບສະໜູນໂດຍພວກນັບ ຖືຫລັກການສາສະໜາອິສລາມຢ່າງເຖິງຖອງ ແລະຝ່າຍຄ້ານ ທີ່ນິຍົມທາງໂລກ ນາຍພົນ Abdel Fattah al-Sissi ໄດ້ຮຽກກອງປະຊຸມໃນວັນພຸດມື້ນີ້ ທ່າມກາງການແບ່ງແຍກກັນຢ່າງໜັກກ່ຽວກັບການລົງປະຊາມະຕິ ກ່ຽວກັບຮ່າງລັດທະທໍາມະນູນສະບັບໃໝ່ ບັນດາຜູ້ໜຸນຫລັງ ທ່ານ Morsi ໄດ້ໃຫ້ການສະໜັບສະໜູນຮ່າງລັດຖະທໍາມະນູນຢ່າງກວ້າງຂວາງ ໃນຂະນະທີ່ຝ່າຍຄ້ານ National Salvation Front ຫລືແນວໂຮມກອບກູ້ຊາດ ທີ່ເປັນກຸ່ມຈັດຕັ້ງປະສົມ ທີ່ປະກອບດ້ວຍຫລາຍໆຝ່າຍ ທີ່ມີທັງພວກທີ່ນິຍົມທາງໂລກ ພວກຫົວເສລີ ແລະພວກ ສະໜັບສະໜູນອະດີດລັດຖະບານຊຸດເກົ່ານັ້ນ ຂັດຄ້ານຕໍ່ເອກະສານດັ່ງກ່າວຢ່າງແຮງ ສື່ມວນຊົນຂອງລັດອີຈິບ ກ່າວວ່າ ຊາວອີຈິບໂພ້ນທະເລ ປະມານ 589,000 ຄົນ ເລີ້ມພາກັນປ່ອນບັດ ລົງປະຊາມະຕິ ໃນວັນພຸດມື້ນີ້ ຢູ່ຕາມສະຖານທູດ ແລະກົງສູນຕ່າງໆຂອງປະເທດ ໃນອີຈິບ ການລົງປະຊາມະຕິແມ່ນຈະເລີ້ມຂຶ້ນໃນວັນເສົາ ແລະຈະມີຂື້ນອີກໃນມື້ທີສອງ ຄືວັນທີ 22 ເດືອນທັນວານີ້ :